***Монгол Улсын Их Хурлын 2012 оны хаврын ээлжит чуулганы Төрийн байгуулалтын байнгын хорооны 05 дугаар сарын 04-ний өдөр (Баасан гариг)-ийн хуралдаан 11 цаг 00 минутад Төрийн ордны “А” танхимд эхлэв.***

Байнгын хорооны дарга, Улсын Их Хурлын гишүүн Ж.Сүхбаатар ирц, хэлэлцэх асуудлыг танилцуулж, хуралдааныг даргалав.

 *Хуралдаанд ирвэл зохих 21 гишүүнээс 12 гишүүн ирж, 57.1 хувийн ирцтэй байв. Үүнд:*

 ***Чөлөөтэй:*** Ц.Батбаяр, Су.Батболд, Ж.Батсуурь, Д.Лүндээжанцан, Ц.Мөнх-Оргил, Х.Тэмүүжин.

 ***Өвчтэй:*** Д.Дондог.

 ***Тасалсан:*** Н.Алтанхуяг, Д.Загджав.

 Хэлэлцэх асуудлын дараалалтай холбогдуулан Улсын Их Хурлын гишүүн Р.Раш, Ж.Сүхбаатар, Ч.Сайханбилэг, С.Ламбаа, Д.Энхбат, Г.Баярсайхан, Н.Энхболд нар санал хэлэв.

**Ж.Сүхбаатар:** -Улсын Их Хурлын гишүүн З.Энхболдын гаргасан, нэр дэвшилт нь хуулийн дагуу яваад ирсэн 3 хүнээ баталчихаад, Улсын Их Хурлынх дээр нэрээ задгай дэвшүүлээд дахиад ярих гэсэн горимын саналыг дэмжиж байгаа гишүүд гараа өргөнө үү.

Зөвшөөрсөн 5

Татгалзсан 6

Бүгд 11

Гишүүдийн олонхийн саналаар санал дэмжигдсэнгүй.

Хэлэлцэх асуудлаа баталъя гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 5

Бүгд 11

Гишүүдийн олонхийн саналаар дэмжигдлээ.

Улсын Их Хурлын гишүүн Ч.Сайханбилэгийн гаргасан, хэлэлцэх асуудлын дарааллыг өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 3

Бүгд 11

Гишүүдийн олонхийн саналаар дэмжигдлээ.

 ***Нэг. Үндсэн хуулийн цэцийн гишүүнд нэр дэвшүүлэх тухай***

Хэлэлцэж буй асуудалтай холбогдуулан нэр дэвшигч Д.Сугар, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, З.Нямцогт нар байв.

Улсын Их Хурлын гишүүдээс Үндсэн хуулийн цэцийн гишүүнд нэр дэвшигчээс асуух асуулт, санал гараагүй болно.

Дуламын Сугарыг Үндсэн хуулийн цэцийн гишүүнд нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан -

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын даргад албан бичгээр хүргүүлэхээр тогтов.

 ***Уг асуудлыг 11 цаг 30 минутад хэлэлцэж дуусав.***

***Хоёр. Сонгуулийн ерөнхий хорооны гишүүнээс чөлөөлөх, гишүүнээр томилох тухай.***

Хэлэлцэж буй асуудалтай холбогдуулан Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, З.Нямцогт нар байлцав.

Сонгуулийн ерөнхий хорооны гишүүнээс чөлөөлөх, гишүүнээр томилох тухай асуудлыг Улсын Их Хурлын гишүүн Ж.Сүхбаатар танилцуулав.

Танилцуулгатай холбогдуулан Улсын Их Хурлын гишүүн Ч.Сайханбилэг, Д.Энхбат, З.Энхболд нар санал хэлэв.

 *Уг асуудлыг түр хойшлуулав.*

 ***Хуралдаан 11 цаг 40 минутад өндөрлөв.***

 ***Тэмдэглэлтэй танилцсан:***

 ТӨРИЙН БАЙГУУЛАЛТЫН

 БАЙНГЫН ХОРООНЫ ДАРГА Ж.СҮХБААТАР

 ***Тэмдэглэл хөтөлсөн:***

 ХУРАЛДААНЫ ТЭМДЭГЛЭЛ

 ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ ХАВРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 05 ДУГААР**

**САРЫН 04-НИЙ ӨДРИЙН ХУРАЛДААНЫ ТЭМДЭГЛЭЛ**

 ***Хуралдаан 11 цаг 00 минутад эхлэв.***

 ***Ж.Сүхбаатар:*** -Хэлэлцэх асуудал дээр 2 асуудал тавьсан байгаа. Эхнийх нь бол Сонгуулийн ерөнхий хорооны гишүүнээр томилох тухай асуудал.

 Хоёрдугаарт, Монгол Улсын Үндсэн хуулийн цэцийн гишүүнд нэр дэвшүүлэх тухай асуудал гэсэн ийм хоёр асуудал байгаа.

 Өчигдөр АН-ын бүлэг чуулганы нэгдсэн хуралдаанаас завсарлага аваад энэ зохион байгуулалттай холбоотой ийм асуудал үргэлжилсэн байгаа. Энэ асуудлаа шийдвэрлэж Төрийн байгуулалтын байнгын хороог хуралдуулах нь зүйтэй гэсэн.

Хуралдаан даргалагч Улсын Их Хурлын дэд дарга Энхболд дарга Төрийн байгуулалтын байнгын хороог хуралдуулах нь зүйтэй гэж үзсэн байгаа. Ингээд хэлэлцэх асуудал дээр санал хэлэх гишүүн байна уу. Хэлэлцэх асуудал дээр. Хэлэлцэх асуудлаар санал хэлэх гишүүн Раш гуай.

**Р.Раш:** -Манай дарга нар юу гэсэн юм мэдэхгүй. Энэ сонгууль хоёрын хооронд хугацаа сар гаруйхан л үлдэж байна шүү дээ. Заавал Сонгуулийн ерөнхий хорооны бүрэлдэхүүнийг өөрчилнө гэж ийм шаардлага байгаа юм уу. Хариугүй, юу нь болохоо больчихоод өнөөдөр ингэж байгаа юм бол. Хугацаа л гэж ярих байх л даа, тэрийг ойлгож байна.

**Ж.Сүхбаатар:** -Тийм, 4 сарын 27-ны өдөр бол яахав нөгөө томилогдсон хугацаа дуусч байгаа. Тэрэнтэй холбогдуулан.

**Р.Раш:** -Манайх хууль ярих юман дээрээ сүрхий ярьдаг, ярихгүй юман дээрээ бол тэгээд л одоо хаядаг шүү дээ.

**Ж.Сүхбаатар:** -Тэгэхээр харин би танд гүйцээж хэлэх гэж байна л даа. Тав дахь өдөр дуусдаг. Сонгуулийн ерөнхий хороог 3 субъектээс нэр дэвшүүлж Улсын Их Хурал томилдог. Тэр нь Төрийн байгуулалтын байнгын хороо, Ерөнхийлөгч, Улсын дээд шүүх. Тэгээд Ерөнхийлөгчийн урд нь санал болгосон нэг гишүүний бүрэн эрхийн хугацаа дууссан гээд Ерөнхийлөгч өөрийнхөө хүнийг албан бичгээр явуулчихсан.

Дээд шүүх бас 2 хугацаа дууссан хүнийхээ оронд хоёр хүний асуудлыг ингээд явуулж. 3 хүнийг материал бол албан бичгээр бид нар дээр ирсэн.

Тийм учраас энэ асуудал бол нэр дэвшүүлэх субъектүүд хугацаа нь дууссан асуудал тавьсан. Дээр нь АН-ын бүлэг бас миний ойлгож байгаагаар бүлгээрээ энэ асуудлыг хэлэлцэж ярилцсан байна гэж ойлгож байгаа. Тэгээд өчигдөрийн чуулганы нэгдсэн хуралдаанд энэ асуудал тавигдсан.

Ер нь урд нь ямар байсан юм бэ гэхээр урд нь Сонгуулийн ерөнхий хорооны гишүүд бол яг сонгуулийн өмнө хугацаа дуусах гээд тэгээд сонгууль ойртсонтой холбогдуулаад тэр сонгуулийг зохион явуулах үүргийг өгөөд ингээд явуулж байсан практик бол өмнө нь бол байсан юм байна лээ.

**Ч.Сайханбилэг:** -Үг хэлчих үү.

**Ж.Сүхбаатар:** -Сайханбилэг.

**Ч.Сайханбилэг:** -АН-ын бүлэг Сонгуулийн ерөнхий хороонд нэр дэвшүүлээд байсан тийм зүйл байхгүй юмаа. Энийгээ зөв ойлгох хэрэгтэй. Яагаад гэхээр өнгөрсөн 7 хоногийн даргын зөвлөлийн хурал дээр Их Хурлаас бусад субъектууд Сонгуулийн ерөнхий хорооны бүрэлдэхүүнд нэрсээ ирүүлчихлээ.

Их Хурал энэ асуудлаа ярихгүй юм уу гэдэг асуудал ярихад Их Хурлын дарга тэгээд Их Хурал л өөрөө хүмүүсээ дэвшүүл л дээ. Энэ асуудлаа нэрээ ярь л даа. Тэгээд хэн санаачилж ярих юм гэдэг асуудлыг нээлттэй тавьсан. Тэгээд энэ асуудлаа ярья гээд ерөөсөө ярихгүй байсан учраас бүлгээс жишээлбэл өнөөдөр хийж байгаа ажил, албан тушаалаараа ийм хүмүүс болох юмаа гэдэг зүгээр санал дэвшүүлсэн.

Бид нарын ойлгогдсоноор бол эргээд Даргын зөвлөл дээр яриад ийм хүмүүс гарч байна уу, еще ямар хүмүүс нэр дэвшүүлж болох вэ гээд энэ яриагаа ядаж Их Хурлын даргын зөвлөл дээр бас нэг ярьчихаад, эргээд энэ Байнгын хороо руу, нам, эвслийн бүлгүүд рүү ийм юм орж байна шүү гэдгээ нэг хэлээд орох болов уу гээд ингээд хүлээж байсан.

Тэгээд өнөөдөр гэнэт Их Хурлын хоёр нэр дэвшүүлэх эрхэн дээр Гаалийн дарга, агентлагийн дэд дарга эд нар ороод ирлээ л дээ. Яагаад дэд нь байдаг юм, яагаад нэг нь дарга нь байдаг юм. Яагаад гааль энэ сонгуультай холбоотой болчихдог юм, яагаад хоёулаа заавал Увс аймгийн ийм хүмүүс орж ирдэг юм энэ тэр гээд яриад байхаар зөндөө юм ярихаар байна.

Тэгээд ингээд энэ асуудлаа ярья гэхээр ярихгүй, хүчээр оруулж ирж олонх цөөнхөөрөө шийдэх гэж байвал бид нар бас энэ нэг 2008 онд байгуулагдсан Их Хурал чинь бас нэг хүчний бүрэлдэхүүн нь одоо дахин дахин яриад байхгүйгээр л хаана хаанаа учраа ойлгож байгаа шүү дээ. Энийгээ бас нэг тал талдаа ойлголцоод оруулж ирэхгүй, өчигдөр Хууль зүйн сайдыг олонхиороо шийдээд, авч үлдсэн гэдэгтэйгээ адилхан одоо өнөөдрөөс эхлээд бүх асуудал ингэж явах гэж байгаа бол бас уучлаарай гэж хэлмээр байгаа юм. Үгүй гээд ярих юм бол бас жаахан үгүй гээд юмаа яримаар байдаг. Ингээд шууд оруулж ирж байгаа нь ерөөсөө ойлгогдохгүй байгаа юмаа.

Тийм учраас энэ Их Хурлаас бусад субъектээс оруулж ирсэн асуудлаа ярьчихаж болж байна. Их Хурлынхаа асуудлыг бид нар эргэж нэг цуглаж, ядаж энэ даргын зөвлөл дээрээ нэг яриад, нэг үндэслэл, зарчимтай оруулж ирэхгүй бол ямар зарчим баримталж, яаж орж ирж байгаа нь огт мэдэгдэхгүй орж ирээд, шууд гар өргүүлэх гэж байвал арай болохгүй байна шүү гэдгийг л хэлэх гэсэн юм. Тэгээд Байнгын хорооны дарга энэ дээр байр сууриа илэрхийлээч.

**Ж.Сүхбаатар:** -Тэгэхээр энэ дээр эхлээд яачихъя. Тэгэхээр Байнгын хороо нэр дэвшүүлнэ гэхээр зүгээр өмнө нь АН-ын бүлэг хоёр хүн маань ийм байна гээд хэвлэл, мэдээллээр зарлачихсан л даа яг тохирно гээд. Тэгээд ер нь бол Байнгын хорооны хурал эхэлж байж л сая Байнгын хорооны гишүүд ийм асуудлаар саналаар нэр дэвшүүлнэ шүү дээ. Тэгээд тэр нэр дэвшүүлсэн хүмүүс дээр хэлэлцүүлэг яаж явуулах вэ, яахав ийхэв гэдэг нь бараг хоёрдогч асуудал байгаа байх. Дараа нь энэ дээрээ ярилцмаар байна, тэгмээр байна гэдэг бол үгүйсгэж болохгүй байх л даа улс төрийн хувьд бол байх байх.

Тэрнээс би хүчиндэх гэж, хүчлэх гэж байгаа маягаар оруулж ирж байгаа юм биш шүү дээ энэ чинь Байнгын хороо нэр дэвшүүлэх гээд байна шүү дээ. Тэгэхээр Байнгын хорооны гишүүд нь нэр дэвшүүлэх ажлаа хийхийн тулд хуралдаанаа хийж, энэ АН-ын бүлэг хоёр хүн зохиноо гээд ингээд дэвшүүлчихсэн байж байна.

Тэгвэл Байнгын хорооны даргын зүгээс Их Хурлын бусад гишүүдийнхээ зүгээс энэ дээр тэгвэл ямар өөр санал байгаа юм. Энэ чинь санал хурааж байж л шийднэ. Тэгээд энэ утгаар нь л одоо асуудлыг оруулж ирж байгаа. Тэрнээс яг одоо урьдчилаад яг энэ дээр төдөн хүн, бүлгүүд нэр дэвшүүлнэ шүү гэвэл таны хэлдэг зарчим зөв. Бүлгүүд нэр дэвшүүлнэ гэвэл.

**Ч.Сайханбилэг:** -Харин би яг таныг ингэж хэлүүлэхгүй түрүүн шал өөрөөр хэллээ шүү дээ. Энэ асуудалд бүлэг нэр дэвшүүлж байгаа биш Их Хурлаас хэн нэгэн санаачлага явах хэрэгтэй байнаа гээд.

 Өнөөдөр Байнгын хорооноос хүмүүсийн нэрнүүд дэвшүүлчихээд, эргээд энийгээ алийг нь ярих юм бэ гэдгээ дахиад Даргын зөвлөл дээр ярья гэж байгаа бол болж байна. Та Байнгын хороон дээр задгай ингэж нэр дэвшүүлчихээд, задгай санал хураагаад явах гэж байвал болохгүй ээ гэж хэлэх гээд байна шүү дээ.

**Ж.Сүхбаатар:** -Одоо гишүүд л шийднэ шүү дээ. Би бол ингээд хураая гээд.

**Ч.Сайханбилэг:** -Одоо та одоо ингээд хэвлэлийн бага хурал хийж байгаа юм шиг ийм ухаантай гоё үгнүүд хэлээд, хэзээ ингэж явдаг болчихсон юм бэ. Боль л доо Сүхбаатар даргаа.

**Ж.Сүхбаатар:** -Сайханаа, мазруулаад ингээд хэвлэлийн бага хурал ... Байнгын хорооны хурал хийж байна шүү дээ.

**Ч.Сайханбилэг:** -Энэ нэг би хэлж байна шүү дээ. Өчигдрөөс хойшоо ингээд бяр ороод ингээд бүх юм олонхиороо явах гэж байна гэж ойлгоод. Уучлаарай, хууль эрх зүйн орчин хэвээрээ байгаа. Бүлэг завсарлага авах эрхтэй.

**Ж.Сүхбаатар:** -За Раш гуай.

**Ч.Сайханбилэг:** -Энхбат гишүүн эд нар ч гэсэн уурлаад энэ хоёр нам олонх цөөнхөөрөө юм хүчлэх гэж байна. Би хуралдаанд орохгүй гээд гараад явчихна шүү дээ. Энэ чинь болохгүй шүү дээ ингэж ярьж, шийдэж тийм. Тэрийг нь та бас тайлбарлаж болохгүй шүү дээ.

**Ж.Сүхбаатар:** -Үгүй ээ, би бол иргэний зориггүй гээд та бол үнэлдэг юм. Би иргэний зоригтой учраас тийм алхам хийхгүй байх л гэж бодож байгаа шүү дээ.

За Раш гуай.

**Ч.Сайханбилэг:** -Та нар бид нарыг тэгэх гэж байгаа юм уу. Тэгээ бид нар хариуцлагаа үүрээд аваад явъя тэгье. Хэзээ тэгсэн юм.

**Ж.Сүхбаатар:** -Энхболд даргаа, одоо Раш гуай асуугаад яг юугаараа яваадахъя. За Раш гуай.

Мөнх-Очир оо, наад гишүүн саналаа хэлэх гэж байна.

**Ч.Сайханбилэг:** -Та бол дөрөв, таван хүний нэр Их Хурлын нэр дээр нэр дэвшүүлчихээд тэгээд энийгээ яах вэ гэдгээ дахиад ярья л даа. Тэгээд дараа нь Байнгын хорооны.

**Ж.Сүхбаатар:** -Юу ч гэсэн харин тэгээд явъя л даа.

**Ч.Сайханбилэг:** -Бишээ, гэхдээ Байнгын хороогоор та санал хураагаад шийдвэрлэхгүй ээ. Дараа нь тэрийгээ ярья л даа энэ чинь одоо. Тэгээд Даргын зөвлөл дээр яах юм, аль хоёрыг нь оруулж ирэх юм гэдгийгээ ярья, тэгээд л ороод явдаг шүү дээ. Энэ чинь хуучин тэгдэг л байсан биз дээ. Өнөөдөр яачихсан юм бэ. Өчигдөр орой юм хум болоогүй биз дээ.

**Ж.Сүхбаатар:** -За одоо юу яагаад яахав. Яг таны саяны хэлдгээр эхлээд дарааллаар явж байгаад наадах чинь юугаа ярья, яг наад асуудал. За Раш гуай.

**Р.Раш:** -Би хугацааны талаар. Зүгээр манай нөхөд юу гэж үзэж байгаа юм. Сая л ийм анкетууд л орж ирээд тавилаа. Яг Байнгын хорооны гишүүний хувьд бол энэ материалтай урьдчилж танилцаж барьсан юм бол байхгүй.

Ер нь ингээд харахад бол Сонгуулийн ерөнхий хорооны 60 хувь нь өөрчлөгдөх гэж байгаа юм байна л даа. Яг миний байр суурь гээд ингээд ярих юм бол тэгэх гэж байгаа бол ерөөсөө 100 хувь өөрчилъё. Тэгээд л тэртэй тэргүй мэргэжлийн аппарат нь дор нь байж байна.

**Ч.Сайханбилэг:** -Тэгэхээр чинь хууль зөрчөөд унана л даа Раш гуай.

**Ж.Сүхбаатар:** -Ламбаа гишүүн.

**С.Ламбаа:** -Ер нь бол энэ Сонгуулийн ерөнхий хорооны өөрчлөлтийг хийх нь зөв гэж бодож байгаа. Яагаад вэ гэхээр сүүлд нь хугацаа дууссан улсуудаар Сонгуулийн ерөнхий хороо энийгээ хийсэн барьсан гээд энэ юм гарч магадгүй ээ. Бид бас хуулийнхаа хүрээнд. Энэ чинь албан ёсоор хугацаа нь дуусчихсан хүн байгаад байна шүү дээ энэ тав чинь. Хугацаа нь дуусчихсан, Улсын Их Хурлаас баталсан хугацаа нь дууссан.

Тэр утгаараа л бид өнөөдөр энийг хэлэлцье л гэж байгаа шүү дээ. Хэлэлцээд шинэчлээд өгчихье. Тэгээд хугацаа дуусаагүй улсуудыг өнөөдөр халдаг, сольдог эрх Их Хуралд байхгүй шүү дээ. Хугацаатай баталдаг.

Тийм учраас одоо зүгээр Сүхбаатар дарга наадахаа нэг учрыг нь олоод тэр Их Хурлаас дэвшүүлж байгаа улсуудынхаа хувьд өнөөдөр үлдээгээд наад улсуудыг нь зүгээр шууд батлаад гаргах юм уу, яах юм тэрийг нь шийдээд явмаар байна шүү дээ. Тэгвэл тэгээд засварлагаа аваад л явна биз.

**Ж.Сүхбаатар:** -За дарааллаараа явъя. Энхбат гишүүн.

**Д.Энхбат:** -Их Хурлаас дэвшүүлж байгаа улсуудыг хоёр ойлгомжгүй байна яг. Хэн дэвшүүлээд байгаа юм, яаж дэвшүүлээд байгаа юм. Гэнэтхэн нэг тийм нэрнүүд гарч ирээд ерөөсөө ойлгохгүй байгаа байхгүй юу.

**Н.Энхболд:** -Одоо та бас нэг гэнэтхэн нэр гаргаж ирж болно шүү дээ.

**Д.Энхбат:** -Би одоо нэрээ гаргаж болно шүү дээ гэнэтхэн. Тэгэхээр одоо энэ хэн дэвшүүлээд байгаа юм, хэн ард нь байгаа юм. Хэн жишээлбэл дааж байгаа юм. Тэгээд хэн яаж дэвшүүлээд байгаа юм. Энийг их тодорхой мэдмээр байна.

**Ж.Сүхбаатар:** -Тэгэхээр Төрийн байгуулалтын байнгын хороо дэвшүүлэх учиртай л даа. Тэгээд эхлээд түрүүн хэлсэн шүү дээ. Сонин хэвлэл дээр бол Мэндсайхан, Пүрэвсүрэн гэж хүмүүс нэр дэвшүүлэх яг тохирноо гэж АН-ын бүлгийн гишүүд үзлээ гэдэг ийм мэдээлэл гарсан.

Тэгээд саяны энэ улсууд эд нар дээр гишүүд эд нар ч гэсэн Төрийн байгуулалтын байнгын хорооны гишүүд бидний одоо асуудлаа ярихын тулд энэ саяны хэлдэг улсуудыг гишүүд нэр дэвшүүлэх хэрэгтэй. Тэгээд одоо Байнгын хороон дээр ч гэсэн би ч бай, Байнгын хорооны дарга ч бай, гишүүд ч бай, та ч бай бид нар одоо ингээд л нэр дэвшүүлээд ярилцах, хэлэлцүүлэг хийх ёстой байхгүй юу.

**С.Ламбаа:** -Тэгээд манай тэр болноо гээд АН-аас дэвшсэн хоёр хүнийх нь нэр хаана байгаа юм тэгээд.

**Ч.Сайханбилэг:** -Одоо яг тийм. Энхбат гишүүний асуудлыг асуугаад хэлээдэхье л дээ.

**Ж.Сүхбаатар:** -Нэр дэвшүүлээд.

**С.Ламбаа:** -Та нарын нэр орж ирээд манай нэр орж ирээгүй шүү дээ. Сонин юм ярьж байна шүү дээ. Та нар тогтоолоо хийчихсэн байна шүү дээ Цэвээнжав хэн хоёр гээд.

**Ч.Сайханбилэг:** -Энэ ямар мундаг хүн нь нэр дэвшүүлэхээрээ ингээд Байнгын хороон дээр материал юмнууд нь тараагдаад. Ямар хүмүүс нь огт орж ирэхгүй байгаад байгаа юм.

**С.Ламбаа:** -Боль доо ийм тогтоол хэлэлцэхгүй шүү дээ. Тогтоолын төсөл гээд.

**Ч.Сайханбилэг:** -Тогтоолын төсөл.

**Ж.Сүхбаатар:** -Манай Байнгын хорооны ажлын албаныхан.

**С.Ламбаа:** -Одоо Энхбат гишүүн.

**Ч.Сайханбилэг:** -Үгүй одоо харин Сүхбаатар даргаа танаас асууя. Төрийн байгуулалтын байнгын хорооны ажлын албаныхан аль дарга нь виз өгөхөөрөө ингээд нэг даргын амнаас нь гарсан хүмүүсийг нь бүр тогтоолын төсөл хийгээд ороод ирчихсэн.

**С.Ламбаа:** -Тогтоолын төсөл тарчихсан байгаа биз дээ.

**Ч.Сайханбилэг:** -Нөгөөдөх нь ингээд янз бүрийн нэр дэвшүүлэх юм, эсвэл дэвшүүлье гээд хүсч байхад нь та нар одоо гэнэтхэн дэвшүүлж болно энэ тэр гээд. Яагаад одоо энэ чинь ар өврөөс нь уначихсан хүүхэд шиг ингээд хоёр өөрөөр хандаад байгаа юм бэ гэдгийг нь асуух гээд байгаа юм.

**Ж.Сүхбаатар:** -Одоо ижил хандах гээд байна шүү дээ энэ чинь.

**Г.Баярсайхан:** -Сүхээ даргаа, энэ аягүй том хардлага төрүүлж байна шүү дээ.

**С.Ламбаа:** -Би тогтоолын төсөл яриад байна.

**Г.Баярсайхан:** -Гишүүдээр тогтоолын төслийг нь бараг ялах хүнийг нь тодорхой оруулаад ирчихсэн. Энэ чинь сонгуулийн баг дараагийн Их Хурлын жагсаалтыг та нар гаргасан байгаа.

**Ж.Сүхбаатар:** -Баярсайхан гишүүн ээ, ялах хүн нь тодорхой биш, одоо энд чинь санал хураалт болоогүй байна шүү дээ.

**Г.Баярсайхан:** -Тэгж хардлага төрүүлж байна шүү дээ энэ чинь.

**Ж.Сүхбаатар:** -Хүн нэг бүрчилж санал хураана шүү дээ.

**Г.Баярсайхан:** -Боль л доо.

**С.Ламбаа:** -Тэр хоёр хүнийх нь нэр хаана байгаа юм тэгээд.

**Ч.Сайханбилэг:** -Яана гэнээ Сүхбаатар даргаа, хүн нэг бүрчлэн ярина гэж.

**Ж.Сүхбаатар:** -Хүн нэг бүрчилж санал хураана шүү дээ.

**Ч.Сайханбилэг:** -Раш гуай. Та сая түрүүн хэлсэн шүү дээ. Миний нөхдүүд юу хийчихсэн юм, би сайн мэдэхгүй байна, би дөнгөж орж ирээд танилцсан гэж. Таны нөхдүүд өчигдөр шөнө аягүй сайн бэлтгэл хийгээд олонхиороо энийг хүч түрж авч явна гээд ийм мундаг шийдвэр гаргачихсан байна. Танд яагаад хэлдэггүй юм. Эд нар их муухай хүмүүс байна шүү дээ.

**Ж.Сүхбаатар:** -Энхболд дарга.

**Н.Энхболд:** -Би зүгээр түрүүн Раш гуай хэлсэн саналыг дэмжиж байгаа юм биш. Одоо жишээ нь үлдээвэл яасан юм. Ер нь зүгээр яг хуулинд юу гэж байдаг билээ. Дараагийн гишүүд нь томилогдтол энэ тэр гэсэн үг байдаг билүү, үгүй билүү. Яг тэрэн дээр лавлагаа өгөөч.

**Ж.Сүхбаатар:** -Байгаа байгаа. Ер нь бол Улсын Их Хурал нь.

**С.Ламбаа:** -АН-аас орж ирсэн хоёр хүний нэрийг.

**Н.Энхболд:** -...солих хэрэгтэй болж байна. Гэхдээ бид нар ингээд байвал одоо яанаа гэж тэрийг асууж байна шүү дээ.

**Ч.Сайханбилэг:** -Яагаад Сонгуулийн ерөнхий хорооны гишүүдийн бүрэн эрхийн хугацаа гэж байдаг юм. Тэр хугацаа нь дуусчихаад байна шүү дээ. Тэрнээс биш дараагийн хүн нь томилогдоход.

**Ж.Сүхбаатар:** -Харин тэгээд би.

**Ч.Сайханбилэг:** -Бид нар чинь одоо хугацаагүй гарч байна гэсэн үг шүү дээ. Дараагийн хүнийг нь томилохгүй байгаад байвал байгаад л байна гэсэн үг шүү дээ. Яагаад тэр хүмүүс тэгээд. Яагаад энэ бүрэн эрхийн хугацаа нь 4 сарын 27-нд дууссан юм. Ийм л асуудал байгаа шүү дээ.

**Ж.Сүхбаатар:** -Надаас асууж байгаа. Хорооны Сонгуулийн төв байгууллагын хуулийн 4.5-д хорооны гишүүний бүрэн эрх нь түүнийг томилсон тухай Улсын Их Хурлын шийдвэр гарснаар эхэлж, дараагийн гишүүд томилогдсоноор дуусгавар болно гэж байгаа.

**Ч.Сайханбилэг:** -Энэ хаанаас, та хууль тайлбарлагч нэрээ хэл дээ.

**Ж.Сүхбаатар:** -Би хуулийн заалтыг нь уншиж байна шүү дээ.

**Ч.Сайханбилэг:** -Үгүй ээ, үгүй. Урд талын заалтыг нь бас наад хуулин дээр чинь бас Сонгуулийн ерөнхий хорооны бүрэн эрхийн хугацаа нь төдөн жил байнаа гээд байгаа биз. Та тэр заалтыг нь унш даа. Аягүй сайхан уншлага хийдэг юм бол. Тэр бүрэн эрхийн хугацаа нь 4 сарын 27-нд дуусчихлаа. Хууль дотроос өөрт таалагдаж байгаа заалтаа уншаад, таалагдахгүйгээ мартаж болохгүй ээ.

**Ж.Сүхбаатар:** -Дуусчихсан, маргаагүй шүү дээ энэ чинь. Асуудлаа одоо шийдье л гэж байна шүү дээ.

**Ч.Сайханбилэг:** -Харин тийм, тэгэнгүүт одоо ингээд дараагийнх нь бүрэн эрх гараагүй учраас хэвээрээ бүрэн эрх нь байгаа гэж болохгүй шүү дээ.

**Ж.Сүхбаатар:** -Мөнх-Очир уу.

**Ч.Сайханбилэг:** -Сүхбаатар даргаа, бид нар анх удаа Улсын Их Хурлаас нэр дэвшүүлэх асуудлыг хэлэлцэх гэж байгаа юм бишээ. Зөндөө олон прицедент байгаа. Мөн ч их яг энэ зарчмаар явж ирсэн, тэрүүгээрээ яагаад өнөөдөр болиод, гэнэт та бүхэн маань олонхиороо хүч түрэх гээд байна вэ. Тэрийг л асуух гээд байна шүү дээ.

**Ж.Сүхбаатар:** -Олонхиороо хүч түрж байгаа юм одоо алга, одоо хэлэлцэх асуудалдаа орох гээд байна шүү дээ.

**С.Ламбаа:** -Би энэ тогтоолыг л яриад байна. Яахаараа энэ тогтоол оруулж ирдэг юм.

**Ж.Сүхбаатар:** -Би наад тогтоолын төслийг чинь оруулж ирж гэж хэлээгүй. Наадах чинь манай ажлын.

**С.Ламбаа:** -Хэлээгүй юм бол юу гэж тарж байдаг юм.

**Ч.Сайханбилэг:** -Одоо тэгвэл тэр ийм тогтоолыг, энэ тогтоолыг толгой мэдэн бичсэн хүнээ тэгвэл, ажлын албаныхаа хүнийг босгоод ир тэгвэл.

**С.Ламбаа:** -Бичсэн хүнээ тэгвэл тэг, хэн бичсэн юм.

**Ч.Сайханбилэг:** -Байнгын хорооны дарга нь хэлээгүй юм бол. Хэн тэгж ийм юм хийж орж ирж байгаа юм. Яаж байгаа юм та ийм юм хийдэг нь. Ямар ирсэн материал. Хэн хийсэн юм.

**Ж.Сүхбаатар:** -Сая тэгээд.

**Ч.Сайханбилэг:** -Хэнээс ирдэг юм тэр материал.

**Ж.Сүхбаатар:** -Сая энэ материалуудыг.

**Ч.Сайханбилэг:** -Хэн өгсөн юм тэр материалыг. Хэн өгсөн юм.

**Г.Баярсайхан:** -Бид нарын өмнөөс яагаад ийм шийд гаргаад тогтоол гаргачихдаг юм.

**Ж.Сүхбаатар:** -Наадах чинь шийдвэр гараагүй байна шүү дээ.

**Ч.Сайханбилэг:** -Тэгээд энэ хоёр хүний материалыг хэн өгсөн юм бэ. Асууж байна шүү дээ. Хэн өгсөн юм танд, хэн авчирч өгсөн юм тань дээр.

**Ж.Сүхбаатар:** -Би Байнгын хорооны даргын хувьд өгсөн юм. Тэгээд юу гэж.

**Ч.Сайханбилэг:** -Тэгээд та яагаад өгч байгаа юм.

**Ж.Сүхбаатар:** -Би өгөхдөө тогтоол хий гэж өгөөгүй. Энэ материалуудыг танилцуулгад бэлд л гэж өгсөн шүү дээ.

**Ч.Сайханбилэг:** -Та тэгээд бусад санал гаргаж байгаа хүмүүсийнхийг яагаад өгдөггүй юм.

**Ж.Сүхбаатар:** -Тэгээд бусад санал гаргаж байгаагаа өг л дөө одоо тэгээд.

**Ч.Сайханбилэг:** -Өгсөн шүү дээ. Та бүр цээжээр мэдэж байна шүү дээ.

**С.Ламбаа:** -Та өөрөө зарлаад байна шүү дээ. АН хоёр хүний нэр хэлсэн гэж.

**Ж.Сүхбаатар:** -Тэгээд харин тэрийгээ өг л дөө тэгээд.

**Ч.Сайханбилэг:** -Төрийн байгуулалтын байнгын хороо хийх ёстой юм байгаа биз дээ. Харин намын бүлэг өгөхгүй учраас бид нар зүгээр.

**Ж.Сүхбаатар:** -Ер нь сайн ярих юм бол намын бүлгүүд нэр дэвшүүлэх эрхгүй шүү харин. Тэр саналыг чинь гарч зарчмын хувьд буруу.

**С.Ламбаа:** -Тэгээд хэн дэвшүүлсэн юм энийг.

**Ж.Сүхбаатар:** -Манай АН-ын бүлэг ийм хоёр төрийн албан хаагчийг нэрлэж байнаа гэж хэлдэг чинь буруу шүү дээ.

**С.Ламбаа:** -Танай хоёр намаас дэвшүүлсэн байна шүү дээ. Цэвээнжав, Эрдэнэсүрэн хоёр.

**Ж.Сүхбаатар:** -Би дэвшүүлж байна тэгвэл.

**С.Ламбаа:** -Танай намаас сонгогдсон хоёр Их Хурлын гишүүний нэрийг.

**Ж.Сүхбаатар:** -Би Байнгын хорооны даргын хувьд би дэвшүүлж байна тийм.

**С.Ламбаа:** -Танай намаас дэвшсэн хоёр Их Хурлын гишүүн л байна шүү дээ. Их Хуралд байсан.

**Ж.Сүхбаатар:** -Тэгээд Мэндсайхан, Пүрэвсүрэн ч гэсэн танай намд байсан гэж байгаад л.

**Ч.Сайханбилэг:** -Харин тэгээд ийм юм ярихгүйн тулд эхэлж ярья гэсэн шүү дээ Сүхбаатар даргаа.

**Ж.Сүхбаатар:** -Одоо байна шүү дээ юу яая. Одоо хэлэлцэх асуудал дээр санал хэлэх гишүүн байхгүй бол хэлэлцэх асуудлаа батлаад тэгээд таны асуудал руу тэгээд ороод яриад явъя эхлээд. Тэгэхгүй бол энэ чинь хурлаа эхэлж чадахгүй байна шүү дээ гол нь.

**С.Ламбаа:** -Эхлэхээсээ өмнө учраа олмоор байна шүү дээ.

**Ч.Сайханбилэг:** -Та хурал эхлүүлэх бэлтгэл хангаагүй байхгүй юу. Хурал эхлэхэд бэлтгэл хангаагүй байна шүү дээ.

**С.Ламбаа:** -Энэ тогтоолыг хэлэлцэх юм уу. Би танаас асуугаад байна шүү дээ. Энэ тогтоолын төслийг хэлэлцэх гэж байгаа юм уу.

**Ч.Сайханбилэг:** -Байнгын хорооны даргаа, та хурал эхлэх бэлтгэл хангаагүй байж байж.

**Ж.Сүхбаатар:** -Тогтоолын төсөл хэлэлцэх гээгүй. Гишүүнээр чөлөөлөх, томилох тухай асуудлыг хүн нэг бүр, нэр дэвшигч нарын асуудлыг хэлэлцэх гэж байна.

**С.Ламбаа:** -Та энэ тогтоол чинь чөлөөлөөд, томилчихсон байна шүү дээ.

**Ж.Сүхбаатар:** -Наадах чинь.

**С.Ламбаа:** -Энийг хэлэлцэх гэж байгаа юм уу гэж асуугаад байна шүү дээ.

**Ж.Сүхбаатар:** -Наад цаасан дээр та битгий нэг тийм юу яагаад бай л даа. Наадах чинь сая хэлсэн шүү дээ.

**С.Ламбаа:** -Муу цаасан дээр гэж.

**Ж.Сүхбаатар:** -Харин сая хэлж байна шүү дээ. Урьдчилаад манай бэлтгэл хангаж байна гэж наад хэмжээндээ л юмаа хийчихсэн байна шүү дээ энэ чинь.

**С.Ламбаа:** -Байнгын хорооны хурал чинь цаасан дээр явдаг болохоос зүгээр одоо хүний нэрийг бид нар Дорж, Дулмаа гэж ярьж байгаа юмыг шийдчихдэг юм уу.

**Ж.Сүхбаатар:** -Та тэгээд яах гээд байгаа юм. Одоо тэгээд наадахыг чинь би тэгвэл буруу байна, тэгвэл буцаагаад авчихъя л даа тэгвэл.

**Ч.Сайханбилэг:** -Ер нь Байнгын хорооны. Та хуралдааныхаа бэлтгэл хангаагүй байж байж яагаад хурал зарлуулсан юм.

**С.Ламбаа:** -Тэгвэл хурлаа хойшлуул л даа. Бэлтгэлээ хангаж оруулж ир.

**Ч.Сайханбилэг:** -Тэгээд бэлтгэл хангаагүй хурлыг яагаад хэлэлцэх асуудлаа баталъя гээд байх юм.

**С.Ламбаа:** -Ном дүрмээрээ явъя л даа.

**Ж.Сүхбаатар:** -Юу нь яг юун ном дүрэм зөрчигдчихөөд.

**С.Ламбаа:** -Яахаараа ийм тогтоол оруулж ирж байгаа юм бэ гэж асууж байна шүү дээ. Хэлэлцэх асуудал чинь энэ шүү дээ.

**Ч.Сайханбилэг:** -Хэрвээ Их Хурал бэлэн биш байвал нөгөө субъектуудын асуудлыг хэлэлцээд явъя.

**Ж.Сүхбаатар:** -Энэ чинь цуг л дарааллаараа. Улсын Их Хурлын асуудлыг л ярьж байж л явна шүү дээ цаашаа тэгээд хамтдаа.

**Ч.Сайханбилэг:** -Их Хурлын чинь наад нэр дэвшигч чинь бэлтгэл хангаагүй байна шүү дээ.

**С.Ламбаа:** -Би ийм л.

**Д.Энхбат:** -Надад санал байна. Иргэний зориг ногоон намаас бас санал оруулна шүү.

**Ж.Сүхбаатар:** -Тэгж болно шүү дээ, харин би одоо тэрийг чинь боломжийг нь хангаж өгөх гээд байна шүү дээ.

**С.Ламбаа:** -Даргаа би харин санал хэлсэн шүү дээ. Энийгээ бишээ. Энэ тогтоол бишээ. Зүгээр одоо тэр Ерөнхийлөгч ч гэдэг юм уу тэр албан ёсоор ороод ирсэн улсуудынхыг нь бол хэлэлцэхийг зөвшөөрч байна. Зүгээр энэ тогтоолыг хэлэлцэнээ гэх юм бол би зөвшөөрөхгүй байнаа гэж байна.

**Ж.Сүхбаатар:** -Үгүй ээ, наад тогтоолыг чинь хэлэлцэхгүй гээд байна шүү дээ. Би танд монгол үгээр хоёр удаа хэллээ шүү дээ.

**С.Ламбаа:** -Юу хэлэлцэх гээд байгаа юм.

**Ж.Сүхбаатар:** -Одоо нэр дэвшүүлэх ажил хэлэлцэх гээд байна шүү дээ. Нэр дэвшүүлнэ гэдэг чинь Байнгын хорооны гишүүд чинь асуудлаа.

**Ч.Сайханбилэг:** - Харин Байнгын хорооны даргаа бэлтгэлээ ханга л даа. Бэлтгэлээ ханга л даа. Наад асуудал чинь шал задгай байна шүү дээ.

**Ж.Сүхбаатар:** -Та одоо жишээлбэл юу гэх юм. Хурал болохоос өмнө би ийм хүн дэвшүүлэх гэж байгаа гээд хүн нэг бүртэй уулзахгүй нь ойлгомжтой шүү дээ энэ чинь.

Энхболд гишүүн.

**З.Энхболд:** -Би горимын санал хэлье. Нэр дэвшилт нь хуулийн дагуу яваад ирчихсэн энэ 3 хүнээ баталчихаад, Их Хурлынх дээрээ нэрээ задгай дэвшүүлээд, дахиад яривал яасан юм бэ гэдэг санал байна. Тэрнээс нөгөө ажил нь хүлээгдээд байна шүү дээ. Бид нарыг маргалдаж байх хооронд.

Нийт 5 хүн суларч байгаа хугацаа нь дууссаны 3 нь бол Ерөнхийлөгч, Дээд шүүхээс байгаа. Хоёр нь Их Хурлаас байгаа. Их хурал дээрээ маргаж байна. Нөгөө Дээд шүүх болон Ерөнхийлөгчөөс ирсэн дээр маргаан алга байна шүү дээ. Ном журмаараа дэвшээд ирсэнийг одоо баталчихъя.

Тэгээд Их Хурлыгаа дахиад зөвшилцъё. Сүхбаатар даргын хувийн бодол хоёр хүнийг чинь энд ярих боломжгүй байна. Тэгээд задгай дэвшүүлээд ярья л даа.

**Ж.Сүхбаатар:** -Та ч хувийн бодлоо л ярьж байна. Хувийн байр сууриа, бодол биш, хувийн байр суурь аа.

**З.Энхболд:** -Би нэр дэвшүүлэхгүй.

**Ж.Сүхбаатар:** -Би хувийн байр сууриа ярьж эхлэхээр.

**З.Энхболд:** -Би нэр дэвшүүлээгүй, өөрөө албан тушаалаа ашиглаад дураараа хоёр хүн дэвшүүлж байна шүү дээ.

**Ж.Сүхбаатар:** -Раш гишүүн. Надад тийм эрх нь байгаа байх. Би ямар тулгаж байгаа биш тэр чинь. Байнгын хорооны дарга хуралдаанд асуудал оруулж болохгүй ...

**Р.Раш:** -Ер нь уучлаарай. Ер нь тэгж хэсэгчлээд болохгүй байхаа. Яахав ярья гэвэл одоо бөөнөөр нь. Ер нь би өөрөө бол хэлсэн шүү дээ. Янз бүрийн юмнуудыг тайлбар хэлж л байх шиг байна. Сонсолгүй яахав. 60 хувь нь өөрчлөгдөж байгаа юм бол гүйцээгээд тонгорчих нь яасан юм бэ л гэж би яасан юм. Яахав тэрийг чинь хүндэтгээд би бодож сууна. Тэгэхдээ ингэж хэсэгчлээд бол хэрэггүй ээ. Хэсэгчлээд хэрэггүй.

**Ж.Сүхбаатар:** -З.Энхболд гишүүн горимын санал гаргаад байна тийм асуудлаар. Тэгвэл тэгээд саналыг нь хураая. Эхлээд Улсын Их Хурлын Төрийн байгуулалтын байнгын хорооноос нэр дэвшүүлэх улсуудыгаа дараа нь ярья. Тэгээд Ерөнхийлөгч.

**Д.Энхбат:** -Гишүүд ээ, санал хураачихъя, маргаад яах юм.

**Ж.Сүхбаатар:** -Тэгээд Ерөнхийлөгч, Дээд шүүхийн асуудал дээр тэр ороод ирсэн улсуудыг нь эхлээд хэлэлцээд явъя гэсэн ийм маягаар санал хураая. Асуудал дэвшүүлж байна л даа. Тэгэхээр энийг нь дэмжиж байгаа гишүүд гараа өргөх үү. 11-5. Энэ санал дэмжигдээгүй.

Тэгвэл хэлэлцэх асуудлаа батлаад явъя гэж бодож байна. Энэ хоёр асуудлаа хэлэлцье гэдэг хэлэлцэх асуудлаа эхлээд баталъя. Дэмжиж байгаа гишүүд гараа өргөнө үү. Сонгуулийн ерөнхий хорооноос чөлөөлөх, Цэцийн гишүүнд нэр дэвшүүлэх гэсэн хоёр асуудлаа эхлээд баталъя. Хэлэлцэх асуудал. 11-6. Хэлэлцэх асуудлаа баталлаа.

Асуудлаа хэлэлцэж эхэлье гэж бодож байгаа. Сонгуулийн ерөнхий хорооноос.

**Ч.Сайханбилэг:** -Дараалал дээр санал гаргачихъя. Хоёрдугаар асуудлаа нэгдүгээрт, нэгдүгээр асуудлаа хоёрдугаарт нь ярья.

**Ж.Сүхбаатар:** -Үндсэн хуулийн цэцийн гишүүнээр нэр дэвшүүлэх асуудлыг уу. Энэ саналыг.

**Д.Очирбат:** -Хэвээр нь явъя гэдэг санал өгье.

**Ж.Сүхбаатар**: -Тэгээд нөгөө эсрэг талд нь яалтай. За Сайханбилэг даргын хэлж байгаа энэ саналыг дэмжиж байгаа гишүүд гараа өргөх үү тиймээ. 11-8.

Тэгэхээр эхний асуудал Үндсэн хуулийн цэцийн гишүүнд нэр дэвшүүлэх тухай асуудал.

Монгол Улсын Үндсэн хуулийн 65 дугаар зүйлийн 1 дэх хэсэг. Үндсэн хуулийн цэцийн тухай хуулийн 3 дугаар зүйлийн 1 дэх хэсэгт. 4 дүгээр зүйлийн 2 дахь хэсэгт зааснаар бол Үндсэн хуулийн цэцийн гишүүнд нэр дэвшүүлэх ёстой байгаа юм. Манай Байнгын хороо нэр дэвшүүлэх ёстой. Үндсэн хуулийн цэцийн гишүүнд Дуламын Сугарын нэрийг дэвшүүлж байгаа. Танилцуулгыг тараасан байгаа. Сугар, нэр дэвшигч нь хаана байна. Дуудчих даа. Байгаа байх аа. Түрүүн байна гэж байсан.

Одоо орж ирэх байх. Нэр дэвшигчээс асуулт асуух гишүүд байгаа юу. Алга байна. Тэгвэл үг хэлэх гишүүн. Тэгвэл санал хураалт явуулъя гэж бодож байна.

Дуламын Сугарыг Үндсэн хуулийн цэцийн гишүүнд нэр дэвшүүлэх саналыг дэмжиж байгаа гишүүд гараа өргөнө үү. 11-10. Энэ санал дэмжигдэж байна.

Одоо ороод ирнэ тэгвэл. Тэгж байж. Нэр дэвшигчийг байлцуулж байж санал хураана гэж бас байхгүй л дээ. Асуулт асуухад бол байлцдаг л даа. Тэгээд асуулт асууж, үг хэлэхэд бол. Мөнх-Очир гишүүнийг ямар ч гэсэн яаж байгаад дахиад хураачихъя тэгвэл. Тэгье.

Сугар нэр дэвшигч ороод ирлээ. Сая санал хураалт явсан. Гэхдээ ...гишүүний гаргаж байгаа санал бол байлцуулж байгаад саналаа хураая гэсэн. Тэгэхээр дахиад санал хураая.

Дуламын Сугарыг Үндсэн хуулийн цэцийн гишүүнд нэр дэвшүүлэх саналыг дэмжиж байгаа гишүүд гараа өргөнө үү. 11-11.

Сугар нэр дэвшигчид баяр хүргье. Манай Төрийн байгуулалтын байнгын хорооны гишүүд маань танд итгэл хүлээлгэж дэмжиж байна. Тэгээд цаашаагаа бол энэ зохих процедураараа чуулганы нэгдсэн хуралдаанд яваад Хууль зүйн байнгын хороогоор ороод ингээд цаашаагаа танилцуулагдана. Бид саналаа Улсын Их Хурлын даргад манай байнгын хороо бичгээр албан ёсоор хүргүүлэх ёстой. Би энэ бичгээр явуулнаа гэж бодож байна.

Ингээд баярлалаа танд.

**Ч.Сайханбилэг:** -Сүхбаатар даргаа, харж байна уу? Бэлтгэл хангагдсан асуудал ингэж явдаг байхгүй юу. Та хоёр дахь асуудлыг бэлтгэл хангаагүй байж явуулах гэж байна шүү дээ.

**Ж.Сүхбаатар:** -Сонгуулийн ерөнхий хорооны гишүүнээс чөлөөлөх, гишүүнээр томилох тухай асуудал гээд хоёр дахь асуудал байна. Сонгуулийн ерөнхий хорооны гишүүнээс чөлөөлөх, гишүүнээр томилох тухай асуудлаар би хэлье.

Түрүүн би эхэнд нь хэлж байсан. Сонгуулийн ерөнхий хорооны 5 гишүүний томилогдсон яг бүрэн эрхийнх нь хугацаа бол 4 дүгээр сарын 27-ны өдрөөр ер нь дуусгавар болж байгаа ийм байгаа. Гэхдээ сонгуулийн төв байгууллагын тухай хуульд зааснаар гишүүнийг бол бүрэн эрх томилсноор гэж дараагийн гишүүн нь томилогдсоноор бол дуусах бүрэн эрх нь яг албан ёсоор дуусгавар болдог.

Энэ бол төрийн залгамж чанар, хэвийн үйл ажиллагаа нь тасралтгүй байдлыг хангах үүднээс ингэж шийдсэн асуудал байгаа. Хураахгүй, тэр бол Хууль зүйн байнгын хорооных.

 Тэгээд Улсын Их Хурлын Төрийн байгуулалтын байнгын хороо бол энэ бүрэн эрх дууссан гишүүний хоёрыг нь нэр дэвшүүлэх ёстой. Чуулганы нэгдсэн хуралдаанд оруулах ёстой. Хоёрыг нь бол Улсын дээд шүүхээс саналаа ирүүлсэн байгаа хоёр хүний талаар. Тэр нь өмнө нь ажиллаж байсан, хугацаа нь дууссан Эрдэнэчулуун, мөн Нийслэлийн шүүхийн хэлтсийн Тамгын хэлтсийн дарга Дагва гэсэн ийм хүмүүсийн нэрийг ирүүлсэн.

Монгол Улсын Ерөнхийлөгчөөс Баянмөнхийн Билэгтийг Сонгуулийн ерөнхий хорооны гишүүнээр томилуулахаар санал ирүүлсэн байгаа. Ийм байгаа. Манай Байнгын хорооны тухайд бол өөрсдөө хоёр гишүүнд нэр дэвшүүлэх тухай асуудлыг манай Байнгын хорооны гишүүд өөрсдөө саналаа гаргаж, ингэж шийдвэрлэх боломжтой байж байгаа. Энэ үүднээсээ АН-ын бүлэг ч гэсэн бүлэг дээрээ бол хоёр хүний нэрийг боломжтой гэж ярьсан гэж ингэж хэвлэл, мэдээллээр дуулсан.

 Албан ёсоор бол надад Сайханбилэг дарга бол мэдэгдээгүй. Гэхдээ ер нь бүлгийн хувьд бол нэр дэвшүүлэх асуудал бол зохимжгүй. Энэ Төрийн байгуулалтын байнгын хороо хуралдаанаасаа л өөрөө энэ нэр дэвшүүлж, хэлэлцүүлгийг хийх ёстой. Ийм байгаа.

Энэ дээр хоёр хүний нэр дээр бол би Байнгын хорооны даргын хувьд Статистикийн газрын дэд дарга Эрдэнэсүрэн, Гаалийн ерөнхий газрын дарга Цэвээнжав гээд ийм хоёр хүний нэрийг нэр дэвшүүлж оруулж байна. Тэгээд манай бусад гишүүд ч гэсэн энэ дээр бас нэрээ дэвшүүлэх эрхтэй байгаа гэж хэлмээр байна. Өөр нэр дэвшүүлэх хүмүүс байгаа бол саналаа хэлж болох байх аа.

Сайханбилэг дарга.

**Ч.Сайханбилэг:** -Дарга одоо дахин дахин тайлбарлаад байхад заавал мушгиад байнаа. Ерөнхийдөө бол хуулийн хувьд Улсын Их Хурлаар орж байгаа аливаа шийдвэрт Улсын Их Хурал дахь намын бүлгүүд үндсэн бүтцийн байгууллагынх нь хувьд санал оруулах эрхтэй. Тийм учраас одоо намын бүлгүүд нэг их энэ дээр огт ирэхгүй гэдэг шиг тайлбарыг би нэгдүгээрт битгий хийгээч ээ гэж хүсч байгаа юм.

Хоёрдугаарт, би дахин дахин тайлбарлаад өнгөрсөн 7 хоногийн Даргын зөвлөлийн хуралдаан дээр Их хурал энэ асуудлаа хэлэлцэхийн тулд хэн нэг нь санаачилж, Их Хурлын аль нэг ажлын бүтэц, субъект энэ нэрнүүдээ дэвшүүлэх хэрэгтэй байнаа гэдэг асуудал ярьсны үндсэн дээр бид бүхэн өнөөдөр эрхэлж байгаа ажил, албан тушаалынхаа эрх үүргийн дагуу ийм хоёр хүний нэр дэвшүүлэхэд болохгүй зүйл байхгүй юм байнаа гэдэг энэ саналыг гаргаж байгаа. Тэр саналыгаа би өнөөдөр албан ёсоор Төрийн байгуулалтын байнгын хорооны хуралдаан дээр хэлж байна.

Сүхбаатар дарга ч гэсэн статистикийн байгууллага, энэ Сонгуулийн ерөнхий хорооны үйл ажиллагаанд өөрийнхөө эрхэлж байгаа үндсэн чиг үүргийн дагуу үнэхээр шаардлагатай юм байнаа гэдгийг хүлээн зөвшөөрч байна л даа. Гэхдээ Сүхбаатар дарга дахиад жаахан юун асуудал оруулаад, тэр ямар филтер оруулсан юм байгаа юм бүү мэд. Энэ байгууллагын дэд даргынх нь нэрийг дэвшүүлж байгаа юм байна. Бид нар энэ байгууллага өөрөө хэрэгтэй учраас үндсэн одоо яг даргалж байгаа байгууллагын дарга нь хэрэгтэй гэдэг зүйлийг хэлж байгаа юм. Энэ нь Статистикийн ерөнхий хороо газар бол Улсын Их Хурлаас байгуулдаг байгууллага.

Тийм учраас энэ байгууллагын даргыг аль нэг намын гэж өмнө нь овоглоод байх ямар ч шаардлага байхгүй ээ. Тийм учраас энэ байгууллагыг толгойлж байгаа хүн, удирдаж байгаа хүн өнөөдөр Сонгуулийн ерөнхий хорооны бүрэлдэхүүнд орох ёстой гэж нэгдүгээрт үзсэн юм.

Хоёрдугаарт, Сонгуулийн ерөнхий хороо өдөр тутмын үйл ажиллагаа явуулах, тэгээд сая бид нарт зардал мөнгийг нь ч гэсэн баталж өгсөн. Энэ үйл ажиллагааг хийж байхад төрийн сантай холбогдож, гүйлгээ тооцоо зөндөө юмнууд хийгддэг ээ. Ажлын шаардлагаар ч гэсэн хуучин Сангийн яам, тэр дотроо Төгрөгийн сангийн дарга өөрөө ажил үүргийнхээ хуваариар энэ асуудлыг орж шийддэг байсан.

Тийм учраас энэ ажлыг хийж байгаа хүнийг өнөөдөр бас Сонгуулийн ерөнхий хороонд оруулъя гэсэн юмаа. Тэрнээс энэ хүний төрийн албан хаагчийн өвөрт байгаа намын батлахын өнгө мөнгөний тухай бид нар ерөөсөө юм яриагүй. Ажлын шаардлагаар энэ хоёр хүн өнөөдөр Сонгуулийн ерөнхий хороонд орж ажиллах шаардлага байна. Тэрийг нь Улсын Их Хурал дэмжээд явуулах юм бол ажлын шаардлага нь зөв юм байнаа л гэдэг ийм үндэслэл хэлж байгаа. Тэгээд энэ хоёр саналыгаа Пүрэвсүрэнгийн хувьд бол үргэлжлүүлэн ажиллах ийм шаардлага байгаа.

Одоо өнөөдөр Сонгуулийн ерөнхий хорооны гишүүн, гэхдээ 4 сарын 27-нд бүрэн эрхийнх нь хугацаа нь дуусчихсан байгаа ийм л асуудал байгаа шүү дээ. Тийм учраас эдгээр саналыг Төрийн байгуулалтын байнгын хороон дээр ярьж өгөөч ээ гээд. Тэгээд манай Байнгын хорооны дарга өнөөдөр энэ ажлын шаардлагаар нэр дэвшүүлсэн хоёр хүнийг АН-ын бүлгээс дэвшиж байгаа мэтээр дээрээс нь АН-ын хүмүүс мэтээр ингээд буруу тийм өнгө аястай тайлбар хийгээд байгаа учраас.

Дээрээс нь таны хувийн бодол чинь дахиад хоёр хүнийг нэр дэвшүүлчихэж байгаа учраас энэ хоёр местэн дээр энэ хоёр онгойж байгаа энэ байр дээр дор хаяж 4 хүний нэр дэвшчихлээ. Энхбат гишүүн бас өөрийнхөө бүрэн эрхийнхээ дагуу нэр дэвшүүлье гэж байх шиг байна.

Тэгээд энэ хүмүүсийн нэрийг аваад, одоо Их Хурал дээр орж ирж ялангуяа ингээд өмнө нь та баахан өнгө өгөөд цоллочихсон учраас шууд санал хурааж болохгүй байнаа. Ажлынх нь шаардлагыг ярья. Зарчмаа ярья, эргээд энийг Даргын зөвлөл дээр ярьж байгаад бид нар одоо орж ирж байгаа энэ Цэцийн гишүүд эд нар ч гэсэн ойлгомжтой шүү дээ. Их Хурлаас дэвшиж байгаа хүмүүс яахав ийхэв гэж байгаад л орж ирдэг.

Тэрэнтэйгээ адилхан энэ Төрийн байгуулалтын байнгын хороон дээрээ 5 хүнийг орж ирж задгай замбараагүй санал хураалт явуулж байснаас, ер нь хаана хаанаа ярьж байгаад энэ хоёр хүн нь ажлын шаардлага, бусад зарчмаа хангаж байнаа гэдэг хоёр хүнийг оруулж ирээд Төрийн байгуулалт дээрээ явъя гэдэг ийм санал гаргаж байна шүү дээ.

Асуудлын мөн чанар ердөө энэ. Хэрвээ энэ асуудлаа яарч байвал түрүүний Энхболд гишүүний горимын саналыг би дахиж хураалгаад, тэр бусад 3 субъект, 2 субъектээс нэр дэвшүүлсэн 3 гишүүнийхээ асуудлыг одоо ярьчихъя.

Даргын зөвлөл өнөөдөр тэртэй тэргүй 14.30-аас хуралдаж байгаа юм чинь энэ асуудлаа ярьсныхаа дараа эргэж Байнгын хороон дээрээ орж ирж ярих бололцоо нь байгаа гэдэг зүйл ярьж байгаа юм.

Одоо тэгээд тоглоом шоглоомоор ч юм шиг, эсвэл нам улс төр нь ороод байгаа юм шиг ийм юмнууд хэдүүлээ ярихаа больё. Тэгээд энэ асуудалдаа нэг жаахан ажил хэрэгчээр хандаад, энэ асуудлаа шийдчихье гэдэг ийм санал гаргаж байна.

**Ж.Сүхбаатар:** -Тэгэхээр таны энэ хэлж байгаа асуудал дээр харин би зарчим л яриад байна л даа. Сая таны хэлдгээр санал хураачихсан. Одоо бол хамтад нь эхлээд Төрийн байгуулалтын байнгын хороо Улсын Их Хурлын зүгээс нэр дэвшүүлэх улсуудынхаа юмыг шийдье гэж.

Хоёрдугаарт бол сая таны хэлдэг зарчмаар л би яриад байна. Одоо энэ дээр ямар нэг хүч түрүү байдаг юм уу бэлтгэл хангаагүй биш одоо санал хураалт болох гээгүй байна. Тэгэхээр нэр дэвшүүлэх санал санаачлага гаргах ийм үе шаттай ажлыг хийж байна шүү дээ.

**Ч.Сайханбилэг:** -Одоо яг ингээд та Байнгын хорооны дарга шиг юм ярьж байна шүү дээ.

**Ж.Сүхбаатар:** -Та одоо тэгээд тийм сонин юм ярьдагаа боль л доо.

**Ч.Сайханбилэг:** -Тэгээд саналаа дэвшүүлчихээд.

**Ж.Сүхбаатар:** -Үгүй бол дандаа нэг хэвлэлийн сонин сонин ингээд тийм өөрийгөө одоо юу гэж бодоод байдаг юм бэ энэ чинь.

**Ч.Сайханбилэг:** -Та түрүүн дандаа буруу бодол чинь одоо өөрчлөгдөж байна шүү дээ.

**Ж.Сүхбаатар:** -Ламбаа гишүүн ээ, та байна шүү дээ. Тэгээд байхгүй юм бол та тэгээд хариуцлага тооцооч дээ тэгээд. Ямар хариуцлага хүлээхээр. Хариуцлага тооц л доо.

**Ч.Сайханбилэг:** -Өчигдөр тооцож болдоггүй нь харагдсан л даа. Тэгээд та аймаар том том дуугараад л гоё юмаа.

**Ж.Сүхбаатар:** -Би харин нэлээн хүндэтгэлтэй хандаж байгаа шүү. Тэгээд нэг сүүлийн үед нэг юм болгон дээр л хэвлэлийн бага хурал болж байна, та нар улс төр хийж байна энэ тэр гээд.

**Ч.Сайханбилэг:** -Харин ёстой танаар харин.

**Ж.Сүхбаатар:** -Би танд хэлж байна шүү дээ. Сая зарчмын дагуу л явж байна. Одоо энд юу нь буруу байгаа юм. Би энэ явж байгааг.

**Ч.Сайханбилэг:** -Ёстой танаар харин хэлэх юмаа заалгахгүй шүү харин.

**С.Ламбаа:** -...яриад байна бид нар.

**Ж.Сүхбаатар:** -Би хэлж байна шүү дээ. Одоо энд тэгээд юу нь буруу байна. Таны хэлсний дагуу л явж байна шүү дээ.

**Д.Энхбат:** -Нэг саналаа хэлье даргаа.

**С.Ламбаа:** -Тогтоолын төсөл оруулж ирчихээд нэр дэвшүүл гээд.

**Ж.Сүхбаатар:** -Та тэгээд.

**С.Ламбаа:** -... хийгээд байгаа юм чи.

**Ж.Сүхбаатар:** -Тэгвэл анх удаа нэг ийм юм хэлэхдээ дэмий балай юм битгий та ярьж бай өөрөө.

**Д.Энхбат:** -За саналаа хэлье.

**Ж.Сүхбаатар:** -Энхбат гишүүн.

**Д.Энхбат:** -Ер нь бол зарчмын хувьд үнэхээр Байнгын хороо өөрөө нэлээн ярилцаж байгаад дэвшүүлэх ёстой. Тэгээд Сүхбаатар дарга өөрөө тогтоолын төсөл оруулж ирдэг нь буруу. Энэ бол яриагүй сэдвээр. Яахав нэгэнт олон түмний дунд хар байгаа.

Хэдийгээр төрийн албан хаагчид ч гэсэн ерөнхийдөө өнөөдөр намаасаа түдгэлзчихсэн болохоос биш намаас гараагүй улсууд байгаа шүү дээ. Намаас түдгэлзэнэ гэдэг чинь дараа нь орноо гэсэн хууль эрх зүйн үндэстэй.

Тийм учраас нийгэмд хардлага байна, сонгуулийн үйл явцад маш санаа зовж байна. Тийм учраас Иргэний зориг ногоон намаас бол бас нэр дэвшүүлнээ. Санал болгонд, төрийн албан хаагчийг. Бид бол үнэхээр нейтральный байж чадах, магадгүй иргэний нийгмийн ганц хоёр хүнтэй зөвлөлдөж байгаад төрийн албан хаагчаас аль нэг намын угшил гэдгээсээ илүү үнэхээр тэр монголын төрийн дараагийн ирээдүйн зарчимд итгэлтэй тийм хүнийг дэвшүүлнээ.

Тийм учраас Сүхбаатар даргаас хүсэлт байна. Одоо тогтоолын төслийг хэлэлцэх биш, түрүүний хэлдгээр энэ бэлтгэлээ хангаад, ингээд маш яаралтай Даргын зөвлөл дээр яриад саналаа хураая гэж бодож байна.

**Ж.Сүхбаатар:** -Тэгэхээр ингээд санал гарч байна. Би энэ дээр ойлгож байнаа. Одоо ингээд саналаа Энхбат гишүүн гаргачихлаа. Өөр одоо ер нь нэр дэвшүүлнэ гэж та бол одоо энэ бэлтгэл хэрэгтэй байна, нэр дэвшүүлэх хүмүүсээ албан ёсоор.

**Д.Энхбат:** -Ер нь бол маш амархан. Ер нь бол бид нарт, би зүгээр яриад л зөвлөөд болно. Зарчмын хувьд бол бид нар үнэхээр Даргын зөвлөл дээрээ яриад оруулж ирье. Яагаад гэвэл дараа дараа нь харгүй, энийгээ бас дараагийн юмаа, хэрүүлээ хаахын тулд одоо зөв шийдчихье л гэж байгаа юм.

**Ж.Сүхбаатар:** -Тэгэхээр өөр гишүүдээс санал байна уу энэ дээр.

**Ч.Сайханбилэг:** -Өөр санал гаргаж танд загнуулах хүн алгаа.

**Ж.Сүхбаатар:** -Та одоо энэ чинь би бусад гишүүдээсээ асуугаад байна шүү дээ. Та чинь одоо ингээд төлөөлж яриад. Би юунд нь загнаад байгаа юм бэ.

**Ч.Сайханбилэг:** -Санал гаргахаар л загнаад байна шүү дээ та.

**Ж.Сүхбаатар:** -Та түрүүнээс хойш энэ телевиз, хэвлэл, мэдээллийн улсууд байж байна. Хэдэн удаа та надад яаж хандав. Би танд ямар үг хэлэв. Ойлгогдож байна шүү дээ.

**Ч.Сайханбилэг:** -Би таныг ерөөсөө загнаагүй. Саналаа хэлсэн.

**З.Энхболд:** -Энэ жижиг юмаа зогсоочих. Бэлэн байгаа юмаар санал хураачихъя л даа.

**Ж.Сүхбаатар:** -Харин тэрийг сая горимын санал хураагаад шийдчихлээ шүү дээ.

**З.Энхболд:** -Үгүй ээ, харин тэгээд л олонхиороо тэгж шийдээд байвал энэ төрийн ажил чинь явахгүй шүү дээ.

**Ж.Сүхбаатар:** -Харин тэгээд зөвшилцъё гэж байна шүү дээ одоо ингээд асуудлуудаа. Тэгэхээр одоо өөр санал байхгүй бол энэ асуудлаа.

**З.Энхболд:** -Зөвшилцөх чинь ердөө хоёрхон мест байгаа шүү дээ. Нөгөө юун дээр зөвшилцөнө гэж байхгүй шүү дээ.

**Ж.Сүхбаатар:** -Тэр нь тэгэхдээ тэр дараагийн.

**З.Энхболд:** -Дээд шүүх, Ерөнхийлөгчийн хувьд тийм.

**Ж.Сүхбаатар:** -Цуг хамтад нь асуудлыг яриад л явъя гэж байна шүү дээ.

**З.Энхболд:** -Ялгаа юу байгаа юм.

**Ж.Сүхбаатар:** -Тэгэхээр юу байна. Энэ гишүүдээс өөр санал байхгүй бол энэ асуудлаар бас зөвлөлдөж, зөвшилцөж, бас бэлтгэл хангая, бэлтгэл дутуу хангаад байна гэж шүүмжлэлтэй хандаж байгаа учраас би Байнгын хорооны даргын хувьд тэр бэлтгэл хангагдтал нь тэгвэл энэ асуудлыг хойшлуулж байна.

Байнгын хорооны хуралдаан өндөрлөлөө. Баярлалаа.

***Хуралдаан 11 цаг 40 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш